作者:京鏜
標題:洞庭春色・沁園春
內容:命駕訪嵇，泛舟思戴，此興甚濃。料情侔楊惲，烏烏拊缶，意輕殷浩，咄咄書空。莫訝群芳淹速異，到時序推排元自同。休悵望，任春來桃李，秋後芙蓉。因嗟錦城四載，漫贏得、齒豁頭童。嘆里門密邇，易成間闊，詩筒頻寄，難續新工。我已懷歸今得請，念此地遲迴誰似公。經濟手，看鸞臺鳳閣，晚節收功。